Siden drabet på den 22-årige Mia Skadhauge Stevn og den 21 årige Oliver Ibæk Lunds død, da han faldt i Limfjorden, har det været drøftet, hvordan sikkerheden kan øges for de unge, der færdes i byens natteliv. Og onsdag aften har Aalborg Kommune sammen med blandt andre Nordjyllands Politi inviteret til dialogmøde om emnet på Studenterhuset i Aalborg. Og ifølge Anne Marie Roum Svendsen, der er politidirektør i Nordjylland, er det vigtigt at lytte til de unge. - Vi har haft den dialog jævnligt. Men på baggrund af de her to sager synes vi bare, at det er vigtigt at få fat i de unge en ekstra gang. For de unge, der er her nu, er ikke de samme unge som for tre år siden, så de efterspørger måske nogle andre ting, siger Anne Marie Roum Svendsen. Hun fortæller, at politiet ofte hører om unge, der får puttet noget i deres drink eller bliver bestjålet i nattelivet og i det hele taget føler sig utrygge, når de færdes ude om natten. For at finde gode og forebyggende løsninger skal de unge gerne komme med input til kommune og politi. - Så vi ved, hvad vi skal holde øje med, som vi ikke kan se i forvejen, siger Anne Marie Roum Svendsen.
Nordjyllands Politi og Aalborg Kommune vil i dialog med de unge, så sikkerheden kan øges i byens natteliv.